আলোর উৎসবে মিটে গিয়েছে ঢের আগেই।  তবে দেরিতে প্রদীপ জ্বলল হোয়াইট হাউসে। যদিও বা জ্বলল, তা থেকে বাদ পড়লেন হিন্দুরা। দীপাবলির শুভেচ্ছায় কোথাও তাঁদের উল্লেখ করলেন না মার্কিন প্রেসিডেন্ট ডোনাল্ড ট্রাম্প। মঙ্গলবার নিজের টুইটার হ্যান্ডলে একটি ছবি পোস্ট করেন ডোনাল্ড ট্রাম্প। যাতে সেখানে বসবাসকারী ভারতীয়দের সঙ্গে প্রদীপ জ্বালাতে দেখা যায় তাঁকে। ছবির উপরে লেখেন, ‘‘দীপাবলি উপলক্ষে আজ সমবেত হয়েছিলাম আমরা। আমেরিকা তো বটেই দুনিয়াসুদ্ধ বৌদ্ধ, শিখ এবং জৈনরা এই উৎসব পালন করেন। প্রদীপ জ্বালিয়ে নতুন বছরকে স্বাগত জানাতে পরিবার পরিজনকে নিয়ে বহু মানুষ হাজির হয়েছিলেন।’’ টুইটে একটি ভিডিয়োর লিঙ্কও পোস্ট করেছিলেন ট্রাম্প। যাতে দীপাবলি উপলক্ষে তাঁর দেওয়া ভাষণ শুনতে পারেন মানুষ। কিন্তু সেই লিঙ্কটিও অসম্পূর্ণ ছিল। বিষয়টি নজরে পড়তেই ফুঁসে ওঠেন নেটিজেনরা।দীপাবলি মূলত হিন্দুদেরই উৎসব। সেই হিন্দুদেরই বাদ দেওয়ায় মার্কিন প্রেসিডেন্টকে নিয়ে ব্যঙ্গ বিদ্রূপ শুরু হয়। অনেক ক্ষণ পর বিষয়টি নজরে আসে হোয়াইট হাউসের। ট্রাম্পের হ্যান্ডল থেকে তড়িঘড়ি টুইটটি মুছে দেওয়া হয়। তার জায়গায় নতুন টুইট পোস্ট করা হয়। তবে তাতে ভিডিয়ো লিঙ্কটি সম্পূর্ণ থাকলেও, ফের বাদ পড়েন হিন্দুরা। নতুন করে রসিকতা শুরু হয়। প্রেসিডেন্টের টুইটার যিনি সামলান, অবিলম্বে তাঁকে সরানো উচিত বলে দাবি উঠতে শুরু করে। তার প্রায় কুড়ি মিনিট পর তৃতীয় টুইটি পোস্ট হয়। তাতে লেখা হয়, ‘‘রুজভেল্ট রুমে হিন্দুদের আলোর উৎসবে শরিক হতে পেরে সম্মানিত বোধ করছি। অসম্ভব ভাল মানুষ ওঁরা।’’ It was my great honor to host a celebration of Diwali, the Hindu Festival of Lights, in the Roosevelt Room at the @WhiteHouse this afternoon. Very, very special people! https://t.co/kQk7IvpSFo pic.twitter.com/tYlBABg4JF তবে তাঁর এই ড্যামেজ কন্ট্রোলেও সুরাহা হয়নি। কারণ যে দীপাবলির ভাষণে ভারতীয়দের খোঁচা দিয়ে কথা বলতে দেখা যায় তাঁকে। ইন্দো-আমেরিকা বাণিজ্যিক সম্পর্ক নিয়ে বলেন, ‘‘ভারতের সঙ্গে চুক্তি নিয়ে কথা বার্তা চলছে। আপ্রাণ চেষ্টা চালাচ্ছি আমরা, ওঁরা দর কষতে ওস্তাদ কিনা, তাই একটু সমস্যা হচ্ছে।’’ ২০০৩ সালে জর্জ বুশের আমলে প্রথবার হোয়াইট হাউসে দীপাবলি পালিত হয়। সেই থেকে এই প্রথা চলে আসছে। এই নিয়ে দ্বিতীয়বার দীপাবলি পালন করলেন ডোনাল্ড ট্রাম্প। তাঁর সরকারে প্রায় দু’ডজন ভারতীয় বংশোদ্ভূত আধিকারিক রয়েছেন। এ বছর দীপাবলি উপলক্ষে সেখানে ভারতের রাষ্ট্রদূত নভতেজ সিং সারনাকে সস্ত্রীক আমন্ত্রণ জানিয়েছিলেন তিনি।